As jy dus elke keer wanneer jy gee, wonder of jy nie dalk te veel gee nie, dan moet God ook sorg dat daar nie vir jou te veel gegee sal word nie.
Die anderkant is natuurlik net so waar. As jy bereid is om vir God en Sy Koninkryk alles te gee wat jy het, dink jy God sal toelaat dat jy doodgaan van die honger of dat jy êrens langs die pad sal krepeer van armoede?
Daarom vra vers 13 verder, maar hoekom bring jy dan jou kleingeld, en siek en stukkende goed as jy vir die Here gee?
Al wat Hy van jou terugvra, is die vraag of jy dan bereid sal wees om aan Hom, daar waar Hy vir jou wys waar nood is, jou beste terug te gee?
In die Ou Testament het God dit bepaal dat Sy volk van destyds op verskillende tye van die jaar verskillende dele van wat hulle het, vir Hom en Sy diens gegee het.
Dit is vir my ŉ voorreg om in die verband, as ŉ draer van die goeie nuus van die Evangelie oor Jesus Christus, aan jou te sê dat ons nie meer leef onder hierdie Ou Testamentiese bedeling en sy wette nie. Ons leef nie meer onder die ou verbond en daardie wette en bepalings daarvan nie.
Ons, as volgelinge van Jesus, en as verteenwoordigers van die Koninkryk van God, leef nou onder ’n beter, ŉ nuwe verbond in Christus Jesus, waar God Sy beste, Sy enigste gegee het sodat jy lewe en dit in oorvloed kan hê.